Hotelpension Aahøj er netop blevet solgt, og fra den 1. januar rykker den nye ejer ind på boutiquehotellet, hvor navnet også ændres til Hotel Aahøj. Det er Camilla Kanstrup Grothe der efter seks år som ejer, nu vælger at sælge hotellet videre. Køberen er Kamilla Vinter Hoffmann, som overtager det 571 m2 store hotel. - Jeg har kendt Hotelpension Aahøj i en længere periode og forelskede mig faktisk i stedet fra dag ét. Det var længe før hotellet overhovedet kom til salg. Camilla Kanstrup har været en fantastisk værtinde, og hendes personlige aftryk på stedet, ønsker jeg at bevare, siger Kamilla Vinter Hoffmann. Udvidelse venter Lige nu har hotellet ni luksuriøse hotelværelser, restaurant og fællesområder, men det bliver efter planen udvidet. Kamilla Vinter Hoffmann vil satse på erhvervsturisme, og derfor vil hun lave endnu et værelse og lave to luksuriøse konferencelokaler. - Sæby er en fantastisk hyggelig by med stort potentiale inden for overnatning og turisme generelt - og så har jeg altid haft en forkærlighed for erhvervsturismen, hvilket jeg glæder mig til at afprøve i nye lokaler, siger hun. Den gamle bygning er opført i 1895 og er senest blevet ombygget i 1988. Der har været drevet pension fra stedet siden 1908.

Opsummering:
Der kommer til at ske ændringer med den nye ejer.